**הסכם שכירות**

**מסחרי**

(מספר הסכם שכירות: 04032020)

בין

**החברה
Mittco GmbH & Co. KG
מן הכתובת Schleissheimer Strasse 120
85748 Garching
מס' מע"מ 143/548/81021** להלן "המשכיר"

באמצעות גב' טטיאנה שטרבל ומר גינתר שטרבל כחוק

ובין

**החברה
Mobileye Germany GmbH
חברה בת של אינטל
מן הכתובת Lütticherstrasse 132
40547 Düsseldorf** להלן "השוכר"

באמצעות ה"ה קובי אוחיון וענת הלר כחוק

נחתם הסכם השכירות כדלקמן:

**סעיף 1 המושכר**

1. בנכס המצוי בחלקה Bruckmannring 1-3, 85764 Oberschleissheim משכיר המשכיר לשוכר את השטחים הבאים (שטח ברוטו)

א. כניסה בקומת קרקע: כ-422.33 מ"ר
ב. שטחים חופשיים: \_\_\_\_\_\_\_\_ מ"ר
ג. שטחי משרד וחברה כ-150.00 מ"ר
ד. חניות לרכב פרטי – בודד: 2 יחידות
ה. חניות לרכב פרטי – זוגי: \_\_\_ יחידות

כל השטחים המשותפים הנגישים לכל השוכרים בחלקה, כמו למשל דרכי גישה, כניסות וכד' יהיו כלולים אף הם במושכר. המשכיר שומר לעצמו את הזכות לשנות את חלק השטחים המשותפים בס"כ המושכר.

2. שטחים נוספים הכלולים במושכר מוצגים בתוכנית המתאר המצורפת. תכנית מתאר זו מהווה חלק מהותי מן ההסכם. דמי השכירות החודשיים מחושבים בהתבסס על שטחי הקומות בפועל, לחלופין השטחים החופשיים.

3. זכות השוכר לקבלת השטחים תעמוד לו רק לאחר הקמת הערבויות הנדרשות על ידי המשכיר להבטחת התחייבויותיו מכוח הסכם זה.

4. המשכיר יחויב בגין פגמים מבניים רק במקרה של רשלנות מכוונת וגסה; הוראה זו לא תהיה תקפה במקרה של גרימת מוות, פציעה או פגיעה בריאותית. במקרה כזה יחולו הוראות החוק האזרחי כפי שמפורטות בסעיפים 536 ו-536א' לחוק.

5. השוכר ישתמש במושכר לצורך פיתוח ומחקר של נהיגה אוטונומית במינכן וכן לשם בנייה/תחזוקה של רכבי ניסוי. שימוש במושכר למטרות אחרות יחייב הסכמה מראש ובכתב של המשכיר, אשר לא יימנע מהענקתה אלא מנימוקים מהותיים.

6. השוכר יתקין על חשבונו ועל סיכונו מתקן נעילה.

**סעיף 2 משך השכירות**:

1. יחסי השכירות יחלו ביום המסירה בפועל, ולכל המאוחר ביום 01.04.2020.

2. הסכם השכירות נקבע עד 31.03.2023. ההסכם יוארך בכל פעם בשנתיים, אם לא ניתנה הודעה על ביטולו על ידי אחד מן הצדדים להסכם לכל המאוחר 12 חודשים לפני תום תקופת השכירות.

3. הודעה על ביטול ההסכם תיעשה באמצעות מכתב בדואר רשום.

4. עם חלוף תקופת השכירות לא יחולו עוד הוראות סעיף 545 לחוק האזרחי.

**סעיף 3 ביטול ההסכם בנסיבות חריגות**

1. שני הצדדים להסכם רשאים לבטל את ההסכם ללא הודעה מראש רק מנימוקים מהותיים.

2. המשכיר יוכל לבטל את ההסכם בתוקף מידי מנימוקים מהותיים, בייחוד אם התקיימו הנסיבות הבאות:

א. השוכר מפגר בתשלומי דמי השכירות ו/או בתשלום כל חובות תשלום אחרות המתחייבות על פי הסכם זה והסכום שתשלומו בפיגור שווה או עולה על דמי שכירות של חודשיים.

ב. החלקה או המבנה ניזוקו או נהרסו עקב שריפה, התפוצצות, סופה או אירוע דומה אחר.

ג. הוראות הנובעות מפקודת שהיית מועסקים (פקודות מקומות עבודה) לא מולאו על ידי השוכר למרות התרעות עם הקצבת ארכה.

ד. אישורים הנדרשים לשם הפעלת המקום לא ניתנו או שבוטלו.

ה. במקרה של ביטול ההסכם לפני תום תוקפו מצד השוכר, יחויב השוכר ביתרת דמי השכירות, ההוצאות הנלוות וכל תשלומים אחרים המתחייבים בגין פרק הזמן שנותר עד למועד סיום תקופת השכירות שנקבעה מראש או עד למועד ביטול השכירות הקרוב, וכן בגין כל נזק שנגרם למשכיר עקב ביטול ההסכם לפני המועד שנקבע.

**סעיף 4 דמי השכירות**

1. דמי השכירות החודשיים יהיו בגובה:
א) +ג) סכום גלובלי 4,500.00 אירו
ד) חניות לרכב פרטי – בודד: 50.00 אירו למקום חניה
בתוספת מע"מ כחוק.

2. בנוסף על דמי השכירות יחול על השוכר תשלום החלק היחסי בהוצאות הנלוות וההוצאות התפעוליות של השטחים שהושכרו לו בהתאם לפקודת ההוצאות התפעוליות (בעניין הסקה ראה סעיף 8), כגון הוצאות ניהול הבניין בגובה 3% מדמי השכירות נטו (ללא הוצאות נלוות). בהוצאות התפעוליות האחרות על פי סעיף 19 לפקודת ההוצאות התפעוליות כלולות גם הוצאות בדיקת VDS (מכשירים חשמליים). סוג והיקף ההוצאות התפעוליות ייקבעו על פי פקודת ההוצאות התפעוליות בנוסחה כפי שיהיה בתוקף באותה עת.

3. כרגע יחושבו הוצאות תפעוליות והוצאות הסקה בצורה גלובלית. המשכיר יבצע את החישוב הנפרד תלוי הצריכה בהתאם להוצאות התפעוליות והוצאות ההסקה שנגרמו בפועל. השוכר מסכים לכך בחתימתו על הסכם זה.

4. לאחר ביצוע החישוב הנפרד יבוצע חישוב סופי של ההוצאות התפעוליות על ידי המשכיר או חברה מטעמו, לגבי השנה החולפת. המשכיר רשאי לשנות את אופן ומועד קיזוז ההוצאות התפעוליות או כל חלק מהן.

 המשכיר יהיה רשאי לדרוש בגין ההוצאות התפעוליות האמורות לעיל תשלומי מקדמות חודשיים, שייקבעו בכל פעם בהתאם להוצאות בפועל. כך גם לגבי הסכומים הגלובליים בפועל.

 עוד יהיה המשכיר רשאי להעביר את ההוצאות הנלוות הבודדות שהצטברו, כמו למשל הוצאות הסקה, הוצאות חשמל וכד', ישירות לחברות מספקות השירות, כל עוד לא מתקיים קשר ישיר מכוח הסכם בין השוכר ובין צד ג'.

 ההוצאות התפעוליות ישולמו על ידי השוכר בלא קשר לשימוש בפועל ולהיקף השימוש שהוא עושה במתקנים המשותפים של המושכר.

**סעיף 5 תשלום דמי השכירות וההוצאות התפעוליות**

1. דמי השכירות וההוצאות התפעוליות ישולמו מראש מדי חודש, לכל המאוחר עד יום העבודה השלישי בתחילת כל חודש, אל חשבון שמספר הזה"ב שלו DE71 2003 0300 0054 2150 01 ע"ש Donner & Reuschel AG, קוד בנק (סוויפט) CHDBDEHHXXX. המועד התקף לקביעת זמן התשלום לא יהיה יום משלוח הוראת התשלום, אלא מועד רישומו בפועל של התשלום לזכות החשבון. השוכר יעביר לידי המשכיר עותק מהוראת התשלום שבוצע.

2. במקרה של עיכוב בתשלום יהיה המשכיר רשאי לגבות ריבית פיגורים ובגין כל תזכורת גם פיצוי בגובה 50 אירו בתוספת מע"מ. גבייה כאמור לא תפגע בזכות לתביעת פיצויי נזיקין.

3. לגבי חודש מסירת המושכר יחושבו דמי השכירות על פי ימים קלנדריים. יום קלנדרי, כולל יום המסירה עצמו, יחושב כ-1/30 מדמי השכירות החודשיים וההוצאות הנלוות.

4. השוכר לא יהיה רשאי לקזז את תביעותיו מתביעות המשכיר, למעט אם אין מחלוקת על תביעת הנגד או שהיא נקבעה כחוק. לשוכר, שהוא ישות מסחרית, לא תעמוד זכות העיכוב.

**סעיף 6 התאמת דמי השכירות**

1. לגבי דמי השכירות נקבעים דמי שכירות מדורגים כדלקמן:

 דמי שכירות חודשיים נטו בגובה 4,600.00 אירו (אולם כניסה, משרד ושתי חניות) יועלו החל מתאריך 01.04.2021 בסכום של 140.00 אירו לסך 4,740.00 אירו נטו, ולאחר מכן, ב-01.04 בכל שנה , בסכום נוסף של 140.00 אירו.

2. במקרה של שינוי במושכר, ישתנה סכום דמי השכירות המדורגים בהתאמה.

**סעיף 7 פיקדון**

כערובה להתחייבויות התשלום שלו מכוח הסכם זה השוכר מתחייב להעביר לידי המשכיר פיקדון בגובה דמי שכירות של 3 חודשים בהתאם לסעיף 4 להסכם זה, לפחות ארבעה שבועות לפני תחילת השכירות,.

הפיקדון אינו צמוד לריבית והוא יימסר כערבות של בנק מסחרי גרמני לזמן בלתי מוגבל, או באמצעות הפקדה אל חשבון המשכיר.

התאמת דמי השכירות על פי סעיף 6 לעיל תחייב התאמה של גובה הפיקדון.

שחרור הפיקדון ייעשה רק לאחר הסדרת כל התחייבויות השוכר, ובייחוד אלו הנוגעות לתשלום דמי השכירות, ההוצאות הנלוות והוצאות החזרת המושכר למצב תקין, וכן פינוי ומסירה של המושכר.

**סעיף 8 הסקה**

1. מתקן ההסקה הינו מתקן משותף לחללים המושכרים. לאחר ביצוע חישוב על פי צריכה בפועל (ראה סעיף 4 פסקה 3 לעיל) תבוצע חלוקת הוצאות ההסקה על פי הוראות פקודת הוצאות ההסקה, הקובעת כיום חלוקת ההוצאה לפי 30% הוצאות קבועות ו-70% הוצאות צריכה בפועל. ההוצאות הקבועות יחולקו בין כל השוכרים בהתאם לשטח שהושכר על ידם ביחס לס"כ השטחים המושכרים בבניין וישולם על ידי השוכרים. חישוב הוצאות ההסקה הנוספות יבוצע בהתאם למכשירים שהושכרו.

2. הפסקת פעולת ההסקה עקב מחסור בחומר בעירה מקומי לא יזכה את השוכר בהפחתה או פיצויי נזיקין, כל עוד לא נגרמה כתוצאה מהפרת חובה במכוון או רשלנות גסה של נציג חוקי או מי מטעמו של המשכיר. כך גם לגבי כל חישובים אחרים של הוצאות התפעול מכל סוג שהוא.

**סעיף 9 השימוש במושכר – שכירות משנה**

1. השוכר יוכל להשכיר את המושכר בשכירות משנה רק לאחר קבלת הסכמה מראש ובכתב מאת המשכיר. במקרה של שכירות משנה יוסיפו כל החובות לחול על השוכר.

2. למקרה של שכירות משנה, השוכר ממחה כבר כעת, כבטוחה, את כל התביעות שיעמדו לו כנגד שוכר המשנה לזכות המשכיר, כולל זכות השעבוד, עד לגובה התביעה בפועל.

3. במידה והשוכר זקוק לאישורים רשמיים על פי חוק לשם שימוש במושכר בהתאם להוראות הסכם זה, הוא ידאג לקבלת האישורים כאמור על חשבונו. לקבלת האישורים, נוסחם או אי קבלתם לא תהיה כל השפעה על יחסי השכירות וחובת תשלום דמי השכירות במועד תחילתם. השוכר ימלא אחר דרישות התפעול שהציבו בפניו הרשויות.

4. השוכר ייחשב כמפעיל המושכר במובן הוראות החוק.

**סעיף 10 מסירה**

1. הצדדים קובעים את מועד המסירה בתאריך 01.04.2020.

2. במעמד מסירת המושכר יירשם פרוטוקול מסירה. בפרוטוקול יתועדו כל תקלות או פגמים במושכר. התקלות או הפגמים יתוקנו על ידי המשכיר בתוך פרק זמן סביר. לאחר מכן לא תהיה לשוכר זכות להפחתה, עיכוב או פיצויי נזיקין.

**סעיף 11 תחזוקה ושינויים מבניים במושכר**

1. השוכר חייב, בתקופת יחסי השכירות, לבצע על חשבונו את התיקונים הקוסמטיים שיידרשו במושכר, באופן סדיר. השוכר יבצע על חשבונו, ויספק למשכיר ראיות בגין עבודות תחזוקה תקופתיות וריקון במרווחי זמן קבועים של כל המתקנים המצויים במושכר הדורשים זאת על פי הוראות החוק.

2. תריסים נגללים, מתקני תאורה ואינטרקום, מנעולים, ברזים, מתקני הדחה בשירותים, ניקוז, גופי חימום, צלונים ודומיהם יתוחזקו על ידי השוכר במצב שמיש. זכוכיות שבורות יוחלפו. השערים המותקנים במושכר יתוחזקו על ידי השוכר מדי שנה, בדוד החימום תבוצע הסרת אבנית פעם אחת בשנה. ראיות לביצוע עבודות התחזוקה והסרת האבנית יוצגו בפני המשכיר לפי דרישתו.

 3. המשכיר ימסור לידי השוכר ללא תמורה את וילונות הלמינציה בחדרי המשרדים. אם בחר השוכר לקחת על עצמו את השימוש בהם, הוא יהיה אחראי לתיקון ותחזוקה על חשבונו. אם לא קיבל על עצמו השוכר את השימוש, המשכיר ידאג להסרת הווילונות האמורים.

4. השוכר ידווח למשכיר או מי מטעמו על כל נזקים בתוך הבניין ומחוצה לו ובשטחים המושכרים מיד עם ההבחנה בקיומם.

 השוכר יחויב בנזקים הנוספים שייגרמו עקב דיווח מאוחר. במקרה של סכנה עקב איחור ינקוט השוכר בעצמו את הצעדים הנדרשים לשם הזהרת המשכיר קודם להיווצרם של נזקים בלתי הפיכים.

5. השוכר יחויב בגין נזקים שנגרמו על ידי סייעים, מתקינים, שוכרי משנה, מבקרים, ספקים, אנשי מקצוע וכד' וידאג לתקנם באופן מידי. היה והשוכר לא מילא חובתו זו גם לאחר תזכורת בכתב בתוך פרק זמן סביר, יוכל המשכיר לבצע את העבודות הנדרשות על חשבונו של השוכר. במקרה של נזקים מסוכנים יוכל המשכיר לוותר על שלב התזכורת בכתב ופרק הזמן לתיקון.

6. שינויים מבניים, ובייחוד תוספות, מתקנים וכד', יבוצעו על ידי השוכר רק לאחר אישור בכתב מאת המשכיר. היה והמשכיר נתן הסכמתו כאמור, יהיה על השוכר לדאוג לאישורים הנדרשים מטעם הרשויות. השוכר יישא בכל העלויות הכרוכות בכך, וכן בעלויות ביצוע השינויים עצמם. שינויים מבניים אסור שיפגמו בבטיחות המבנה. הצדדים מסכימים כי השוכר יבצע שורה של עבודות התקנה ושינוי כדי להתאים את המושכר למטרה שנקבעה בסעיף 1 פסקה 5 להסכם. ביצוע העבודות יוצג בפני המשכיר לאישור באמצעות תכניות ביצוע.

7. השוכר יחויב בגין נזקים שנגרמו עקב עבודות הבינוי שביצע.

**סעיף 12 שיפורים ושינויים מבניים על ידי המשכיר**

1. המשכיר יהיה רשאי, לאחר תיאום עם השוכר, לבצע שיפורים ושינויים מבניים במושכר, הנדרשים לשם תחזוקה ושיפור המבנה או החללים המושכרים. לא יהיה צורך בהסכמת השוכר אם מדובר במניעת סיכונים או תיקון נזקים. השוכר יאפשר בכל עת את הנגישות הנדרשת לשטחי המושכר. ביצוע העבודות לא יימנע ולא יעוכב על ידו.

2. השוכר לא יהיה זכאי בגין עבודות כאמור, שנאלץ לאפשרן, לפיצויי נזיקין, הפחתה בדמי השכירות או עיכוב תשלומם של דמי השכירות. המשכיר יהיה רשאי, בהתאם ליכולתו וצרכיו העסקיים, להתחשב בענייניו של השוכר.

**סעיף 13 כניסת המשכיר למושכר**

1. המשכיר או מי מטעמו יהיו רשאים, בתיאום עם השוכר, להיכנס למושכר בשעות העבודה הרגילות.

2. אם בוטלו יחסי השכירות, יהיו המשכיר או מי מטעמו רשאים להיכנס למושכר יחד עם שוכרים פוטנציאליים חדשים בשעות העבודה הרגילות.

**סעיף 14 זכות השעבוד של המשכיר**ו

במקרה של טובין משועבדים לצד ג' יהיה השוכר חייב ליידע על כך את המשכיר באופן מידי, כדי למנוע פגיעה בזכות השעבוד העומדת למשכיר.

**סעיף 15 העברת הסכם השכירות מידי המשכיר**

המשכיר יהיה רשאי להעביר את זכויותיו וחובותיו מכוח הסכם השכירות, כולל כל ההסכמות, לידי אדם אחר או לחברה שייכנסו בנעליו, בתוקף משחרר.

**סעיף 16 סיום תוקף ההסכם**

1. תיקונים קוסמטיים שהצורך בהם נוצר במהלך תקופת ההסכם ולא בוצעו על ידי השוכר, יבוצעו לכל המאוחר במועד סיום תוקף ההסכם. אם לא נקבע מועד ביצוע התיקונים הקוסמטיים במועד סיום הסכם השכירות, ישלם השוכר למשכיר בסוף כל שנה לאחר סיום ההסכם, בחישוב כולל ובהתאם למצבו בפועל של המושכר, 20% מעלויות השיפוץ כפי שעולות מהצעת מחיר שנמסרה למשכיר על ידי חברה מקצועית לצביעת בתים שנבחרה על ידו, ולכל היותר 100%. השוכר יוכל לבחור לבצע את התיקונים הקוסמטיים בעצמו כדי לפטור עצמו מחובת החזר התשלומים כאמור.

2. לאחר סיום תוקף ההסכם יחזיר השוכר למשכיר את המושכר במצב נקי.

3. מתקנים והתקנות שבוצעו על ידי השוכר יפורקו כדי להחזיר את המושכר למצבו המקורי.

**סעיף 17 ביטוחים**

1. השוכר יהיה חייב להקים על חשבונו ביטוח חובה לעסק ולדאוג לקיומו.

2. השוכר יהיה חייב להתקין, לתחזק ולתפעל מתקני כיבוי שרפות כמתחייב בחוק.

3. במידה ובמושכר מאוחסנים, או שנעשה שימוש בחומרים דליקים, נפיצים או אחרים כמפורט ברשימת החומרים המסוכנים ADR/GGVS, יהיה השוכר חייב להתקין על חשבונו את מתקני הבטיחות הנדרשים בהוראת הרשויות ולדווח על כך למשכיר.

4. היה וסיכון תפעולי כלשהו מצד השוכר גורם להעלאת פרמיית הביטוח החלה על המשכיר, יפצה השוכר את המשכיר בהפרשים שנגרמו על ידי הביטוח הנוסף. השוכר ידווח למשכיר בצורה מפורשת על כל שינוי בסיכון בפעילות השוכר המחייב הרחבת היקף הביטוח.

**סעיף 18 חובת בטיחות בתעבורה**

1. חובת הבטיחות הכללית בתעבורה החלה בקשר עם המושכר, בייחוד לגבי דרכי מעבר וכניסה, שאינן שטחים משותפים, תחול על השוכר. אם המשכיר מבצע עבודות פינוי שלג וקרח במקרה הצורך, הן לא יחולו על השוכר.

2. השוכר ישחרר וישפה את המשכיר מכל תביעות צד ג' שייגרמו עקב הפרת חובת הבטיחות בתעבורה כאמור.

**סעיף 19 נתונים טכניים**

1. המשכיר יבטיח דרכי גישה לרכב במידה מספקת וללא מכשולים אל המושכר, כמפורט בתוכנית המתאר.

2. כושר ההעמסה של הקרקע בשטחי האחסון אינו מוגבל.

3. המשכיר יספק לשוכר חיבור חשמל של עד 3 X 35 אמפר.

4. אם נדרשת לשוכר הגדלה של הספק החשמל האמור, הוא יגיש בקשה בכתב למשכיר; השוכר יישא בהוצאות שייגרמו כתוצאה מכך, הן מצד החברה המספקת חשמל בגין עלויות ההתקנה לתוספת והן בעלויות הבינוי וההתקנה שייגרמו למשכיר.

**סעיף 20 האסדרה הכללית להגנה על מידע (DSGVO)**

נתונים אישיים המופיעים בהסכם זה המשמשים אך ורק לשם הקמת יחסי השכירות, התקבלו בהסתמך על הוראות החוק. השוכר יהיה רשאי להתנגד בכל עת לשימוש בנתונים אלו.

**סעיף 21 הסכמות נוספות**

1. סעיף מע"מ:

 השוכר יהיה חייב לעשות שימוש במושכר אך ורק למטרות המאפשרות קיזוז מע"מ. היה ורשויות המס עושים שימוש, בקשר עם עיקרון הבלעדיות במובן סעיף 9 פסקה 1 ופסקה 2 לחוק המע"מ – המוכר גם על ידי בתי המשפט לענייני מיסוי – בגבולות רגילים ובלתי מזיקים (נכון להיום 5%) ישמש גבול רגיל זה גם להגבלת עיקרון הבלעדיות במובן הוראות הסכם זה.

 השוכר יבטיח למשכיר כי שוכר משנה/צד ג' אחר יעמוד בהתחייבות זו.

 השוכר ידווח למשכיר ללא דיחוי אם הוא או צד ג' אינם עושים עוד שימוש במושכר למטרות המאפשרות קיזוז מע"מ, או שהשימוש אינו מוגבל עוד למטרות אלו בלבד.

 היה והשוכר מפר את ההתחייבויות האמורות, ישיב השוכר למשכיר את כל הנזקים והפגיעות שנגרמו לו כתוצאה מההפרה כאמור. הנזק טמון בעיקר בכך שהמשכיר יכול לקזז מס על הוצאות השקעה ותחזוקה של המושכר רק במידה מוגבלת או שכלל לא, או שעליו להגיש דיווחי מס במסגרת סעיף 15א' לחוק המע"מ. ידוע לשוכר שהיקף הזכות לפיצויי נזיקין אפשריים עשוי להיות נרחב.

 תביעות המשכיר על פי סעיף זה יתיישנו לכל המוקדם 6 חודשים לאחר המועד שבו קיבל המשכיר בחזרה לידיו את המושכר, ואולם לא לפני חלוף 6 חודשים ממועד סיום הארכה להגשת ערעורים על קביעת רשויות המס או בית משפט לענייני מס, שהמשכיר זכאי להגישם בעקבות שימוש השוכר או כל שוכר משנה אחר במושכר למטרות שאינן מאפשרות קיזוז מע"מ. האמור לעיל לא יפגע בהוראות סעיף 202 פסקה 2 לחוק האזרחי.

2. אין להחזיק חיות מכל סוג במושכר ובסביבותיו.

3. השוכר מצהיר כי הוא רשום במרשם המסחר של בית המשפט המחוזי בדיסלדורף; הוא מתחייב להגיש למשכיר תדפיס מעודכן של מרשם המסחר בתוך 14 ימים ממועד החתימה על הסכם שכירות זה.

4. לא קיימות הסכמות בעל פה הנוספות להסכם זה.

5. היה והוראות מסוימות בהסכם זה בלתי אכיפות או שיהיו בלתי אכיפות בעתיד, באופן מלא או חלקי, לא יפגע הדבר בהוראות ההסכם האחרות. הצדדים להסכים מתחייבים להחליף את ההוראה שאינה ניתנת לאכיפה בהוראה אחרת שתהיה דומה לה עד כמה שניתן.

6. כל שינוי או תיקון להסכם זה ייעשה בכתב.

7. שלטי חברה: השוכר רשאי להציב שלטים ברורים על המתקנים המשותפים ודרכי הגישה, בתמורה לדמי שכירות. עיצוב השלטים ייעשה בתיאום עם המשכיר.

8. הסמכות השיפוטית נתונה בידי בתי המשפט של מינכן.

**נספחים:**

1 תכנית מתאר במסגרת ירוקה

1 פקודת ההוצאות התפעוליות

1 פרוטוקול מסירה של המושכר

גארכינג, 18.03.2020 17 במרץ, 2020 | 06:49 17 במרץ, 2020 09:51

 דיסלדורף \_\_\_\_\_\_\_\_\_\_\_\_\_\_\_

 (-) (-) חתימה דיגיטלית: (-) חתימה דיגיטלית: (-)
 3D53443EA27462 B123622684B8423

Mittco GmbH & Co. AG Mobileye Germany GmbH RK